Сыны  
*Янка Купала*

Сыноў бацька сваіх кліча

На параду ў хату,

А ўрачыста, як бы кліча

На якое свята.

I з павагаю пытае

Кожнага ў асобку,

Кім з іх кожны быці хоча,

Якім жыць заробкам.

\*

— Бо, сыны мае, — так кажа,

Жывіцё ў краіне,

Чалавечая дзе праца

Намарна не гіне.

I сыны адказ трымалі

Перад бацькам родным,

А стараўся з іх быць кожны

Свайго бацькі годным.

\*

Першы кажа: — Землі буду

Трактарам варочаць,

Каб рунелі, зелянелі,

Аж яснелі вочы.

Каб раслі ў рост чалавека

Жыта і пшаніца,

Каб аж госці к нам з-за свету

Ехалі дзівіцца.

\*

Другі кажа: — На заводзе

Быць хачу даўно я,

Дзе чыгун ракою льецца,

Дзе звініць сталь звонам.

Будаваць буду дзень цэлы

Домны і мартэны,

Медзь і вугаль браць у дзела

Ад шахтаў падземных.

\*

— Плаваць я пайду на мора,—

Сказаў гэтак трэці, —

Дзе «Чэлюскін» горда плаваў,

Дзе пурга, дзе вецер.

Ад халодных да гарачых

Мораў рэйс мой будзе.

Параход мой будзе грозна

Рэзаць хваляў грудзі.

\*

Сын чацвёрты: — Хачу лётаць

Птушкаю крылатай,

Мераць неба ў самалёце

Над тваёю хатай.

Арлянём сябе ў сне бачу,

Не знаю спакою…

Хачу быць я, мой ты бацька,

Лётчыкам-героем.

\*

— Байцом буду я чырвоным, —

Пяты кажа гэтак, —

Сцерагчы граніцы-межы

Краіны Саветаў,

Каб наш вораг пры нападзе

Сустрэнуў магілу.

Байцом буду, каб з мяне быў

Рад сам Варашылаў.

\*

А сын шосты: — Складаць песні

Буду, колькі змогі,

Пра вялікія падзеі...

Як працуем, як знішчаем

Здрадныя напасці,

Як будуем, як ствараем

Казачнае шчасце.

\*

Так сыны адказ трымалі

3 гонарам юначым,

Свае выказаці думкі

Не ўмелі іначай.

Бальшавік быў іхні бацька,

Пралетарый родам,

Зведаў сушы, зведаў моры,

Бітвы і паходы.